በቀድሞ ዘመን የነበሩ ኃላፊዎች የሠሩትን ስራ ሲጠቅሱ በየመስሪያ ቤቱና በየግለሰቡ ቤት እየሄዱ መፃሕፍት ያሰባሰቡ እንደነበረ ፅፈዋል። አሁን ይህ አይነቱ ስራ እንደተቀዛቀዘ ጠቅሰዋል። ነገር ግን ከ2000ዓ.ም ወዲህ እንኳን የተቋሙን የሥራ እንቅስቃሴ ለማወቅ የፈለገ ሰው የሚከተሉት ስራዎች ተከናውነው ያገኛቸዋል። በአሜሪካን ሀገር የሚገኝ የክርስቲያን ሰን ፈንድ በሰጠው የገንዘብ እርዳታ በሀገር ውስጥና ከሀገር ውጭ በኢትዮጽያና በአፍሪካ ቀንድ ሀገራት ላይ የተፃፉ አያሌ መፀሀፍት ተገዝተው ወደ ቤተመፃህፍቱ ገብተዋል። በቅርቡ በኢትዮጵያ የአሜሪካን አምባሳደር የሆኑት ሚስስ ፓትሪሽ ኤም.ሀስላሽ ለጥናትና ምርምር ጠቀሜታ ያላቸውን 93 (ዘጠና ሦስት) መፃህፍትን ለተቋሙ ቤ/መፃህፍት በስጦታ አበርክተዋል። በቀዳማዊ ኃ/ስላሴ መንግሥት በጀነራልነት ማዕረግ ያገለገሉ የጦር መኮንኖች የማዕረግ ልብሶች ከቤተሰቦቻቸው ጋር በተደረገ ግንኙነት ወደ ተቋሙ ሙዚየም እንዲገቡ ተደርጓል። የዝነኛው ጥላሁን ገሰሰ ልብሶችና ዊልቸር ወደ ተቋሙ የገባው አሁን በኃላፊነት ላይ ያሉት የተቋሙ ሰራተኞች ከቤተሰቡ ጋር ባደረጉት ግንኙነት ነው። እንዲሁም የፀጋዬ ገ/መድህን፣ የመንግሥቱ ለማ፣ የማሞ ውድነህ፣ የሀዲስ አለማየሁ አልባሳትና ዶክመንቶች ወደዚህ ተቋም የገቡት በቅርብ ጊዜ ነው። በዚሁ ዩኒቨርስቲ የተማሩና አሁን በተለያየ የሥራ መስክ የተሰማሩ ሰዎች በየጊዜው የሚፅፉአቸውን መፃህፍት ኮፒዎች በየጊዜው ለተቋሙ እያበረከቱ ለቤ/መፃህፍቱ ተጠቃሚዎች በመቅረብ ላይ ይገኛሉ። በቅርቡ ደግሞ በዕርዳታና ማስተባበሪያ መስሪያ ቤት ሲሰሩ የነበሩ የመምሪያ ኃላፊ ለጥናትና ምርምር ከፍተኛ ጠቀሜታ ያላቸውን ሰነዶች ለተቋሙ ያበረከቱ ሲሆን ከነዚህ ዶክመንቶች ጋርም በወቅቱ የዕርዳታ አሰጣጡን ሁኔታ የሚያሳዩ አያሌ ፎቶግራፎችም በስጦታ ተበርክተዋል። በደርግ ያገዛዝ ወቅት የኢህአፓ አባል ሆነው የታገሉና አሁን በስደት በአሜሪካና በሌሎችም የአለማችን ክፍሎች የሚገኙ ሰዎች በዚያን ጊዜ በሁለቱም ጎራ ስለነበረው የፖለቲካና ወታደራዊ ትግል መፃህፍት እየፃፉ ሲሆን ለተቋሙ እየላኩ የተቋሙ ቤ/መፃህፍትም ለተጠቃሚዎች አዘጋጅቶ በማቅረብ ላይ ይገኛል።
